Suomen Yrittäjät kiistää, että toimittajan työsuhteen purkaminen olisi liittynyt keskusta-johtajan puheista nousseeseen kohuun.

Suomen Yrittäjät piti viikonloppuna Tampereella vuoden päätapahtumaansa Yrittäjäpäiviä.

Siellä juhlapuhuja, puheenjohtaja Juha Sipilä (kesk) kertoi puheessaan, että julkinen sektori on paisunut isoksi ja yksityinen sektori ei pysty enää sitä elättämään.

Yrittäjät.fi -sivuille juttua tehnyt toimittaja Teppo Kuittinen haastatteli Sipilää vielä juhlapuheen jälkeen ja sai isohkon uutisen.

Sipilä sanoi, että kuntien ja valtion työntekijöiden määrää tulee laskea kymmenillä tuhansilla.

Aiheesta nousi kohu, ja Twitterissä Sipilälle irvailtiin, eikö hän tiedä julkisen sektorin kokoa.

Sunnuntai-iltana Kuittinen sai soiton Yrittäjäsanomien ja Yrittäjät.fi -sivujen päätoimittajalta Kimmo Koivikolta. Koivikko kertoi, että Sipilän esikunnasta soitettiin ja siellä on noussut jutusta aikamoinen haloo.

Porua oli syntynyt siitä, onko julkisen sektorin koko todellakin 58 prosenttia bkt:stä. Sipilä-jutun bkt-osuuteen lisättiin yksi sana, suhteellinen.

Päätoimittaja soitti toimittajalle sunnuntaina kaikkiaan kolmesti. Sisältö oli aina sama, tarkistettiin faktat ja asioita hoidettiin hyvässä hengessä.Maanantaina Kuittinen kutsuttiin Yrittäjien varatoimitusjohtajan, vastaavan päätoimittajan Anssi Kujalan pakeille.

- Hänet irtisanottiin koeajalla, Kujala vahvisti IS:lle.

Parikymmentä vuotta toimittajan töitä tehnyt Kuittinen on talousasioihin erikoistunut freelancer, joka oli tekemässä vuoden sijaisuutta Suomen Yrittäjissä.

Kuittinen oli aloittanut elokuussa ja neljän kuukauden koeaika olisi umpeutunut reilun kuukauden kuluttua.

Kujala kiisti, että työsuhteen purkamisen johtuneen Sipilä-uutisesta.

- Ei pidä paikkansa. Sipilä-uutisella ei ole koeajalla purun kanssa mitään tekemistä. Myönnän, että ajoitukselle voi jälkikäteen asettaa kysymyksen. Olemme arvioineet tämän muista lähtökohdista.

- En voi lähteä arvioimaan julkisesti, mitkä ne tekijät siinä olivat, Kujala totesi.

Kujala myös tyrmäsi sen, että irtisanominen olisi johtunut Sipilän vähennysesityksen aiheuttamasta ikävästä julkisuudesta.

- Me olemme pitkään puhuneet julkisen sektorin pienentämisestä. On hyvä, että käydään keskustelua virkamiesten vähentämisestä. Ei meillä ole syytä torjua sellaista aihetta, joka on meidän tavoitteiden mukainen, Kujala sanoi.